## Rješenje kojim se Društvu VENETO BANCA soc.coop p.a., Montebelluna (Treviso), Italija, odobrava objavljivanje ponude za preuzimanje javnog dionič­kog društva Gospodarsko-kreditna banka d.d. Zagreb

### NN 100/2006 (13.9.2006.), Rješenje kojim se Društvu VENETO BANCA soc.coop p.a., Montebelluna (Treviso), Italija, odobrava objavljivanje ponude za preuzimanje javnog dionič­kog društva Gospodarsko-kreditna banka d.d. Zagreb

# HRVATSKA AGENCIJA ZA NADZOR FINANCIJSKIH USLUGA

**2303**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva VENETO BANCA soc.coop p.a.,
Montebelluna (Treviso), Piazza G.B. Dall’Armi 1, Italija, zastupanog po
opunomoćeniku, Draženu Grubišiću-Čabi, odvjetniku iz Odvjetničkog društva
Porobija & Porobija, Zagreb, Iblerov trg 10/VII, za odobrenje objavljivanja
ponude za preuzimanje javnog dioničkog društva GOSPODARSKO-KREDITNA BANKA d.d.,
Zagreb, Draškovićeva 58, na sjednici održanoj 7. rujna 2006. godine, donijela je

## RJEŠENJE

1. Društvu VENETO BANCA soc.coop p.a., Montebelluna (Treviso), Piazza G.B. Dall’Armi
1, Italija, odobrava se objavljivanje ponude za preuzimanje javnog dioničkog
društva GOSPODARSKO-KREDITNA BANKA d.d., Zagreb, Draškovićeva 58.
2. Ovo Rješenje objavit će se u »Narodnim novinama«.

```
Obrazloženje
```

I/ Društvo VENETO BANCA soc.coop p.a., Montebelluna (Treviso), Piazza G.B. Dall’Armi
1, Italija (dalje u tekstu: Ponuditelj), zastupano po opunomoćeniku, Draženu
Grubišiću-Čabi, odvjetniku iz Odvjetničkog društva Porobija & Porobija, Zagreb,
Iblerov trg 10/VII, podnijelo je Hrvatskoj agenciji za nadzor financijskih
usluga (dalje u tekstu: Agencija), dana 14. travnja 2006. godine, temeljem
odredbe članka 13. stavak 1. Zakona o preuzimanju dioničkih društava (dalje u
tekst: Zakon), Zahtjev za odobrenje objavljivanja ponude za preuzimanje
trgovačkog društva GOSPODARSKO-KREDITNA BANKA d.d., Zagreb, Draškovićeva 58
(dalje u tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenima od 24.
travnja i 2. kolovoza 2006. godine, te usmeno 4. rujna 2006. godine, od
Ponuditelja tražila njezinu izmjenu i dopunu.
Agencija je na zahtjev Ponuditelja, Zaključkom od 25. svibnja 2006. godine,
Ponuditelju produžila dodijeljeni rok za dostavu prethodne suglasnosti Hrvatske
narodne banke za stjecanje kvalificiranog udjela i odluke Hrvatske narodne banke
o prijavi namjere provedbe koncentracije Ponuditelja i Izdavatelja.
Ponuditelj je dokumentaciju uz Zahtjev za odobrenje objavljivanja ponude za
preuzimanje dopunjavao i ispravljao podnescima od 23. svibnja, 28. srpnja, 22.
kolovoza i 4. rujna 2006. godine.
II/ Izdavatelj je javno dioničko društvo, sukladno odredbi članka 114. stavak 1.
točka 1. i 2. Zakona o tržištu vrijednosnih papira (»Narodne novine« broj
84/02), vezano uz odredbu članka 14. Pravilnika o sadržaju i obliku financijskih
i poslovnih izvješća javnih dioničkih društava (»Narodne novine« broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 84.772.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu listopadu, studenom i prosincu 2005. godine,
imao više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 13. ožujka 2006. godine,
stjecanjem ukupno 617.999 dionica, odnosno 72,90% temeljnog kapitala
Izdavatelja, od kojeg broja je stečeno 560.880 redovnih dionica Izdavatelja,
odnosno 66,16% temeljnog kapitala Izdavatelja, što daje 76,04% od ukupnog broja
glasova koje daju dionice Izdavatelja s pravom glasa i 57.119 povlaštenih
dionica Izdavatelja, odnosno 6,74% temeljnog kapitala Izdavatelja, bez prava
glasa. Svih 617.999 dionica Izdavatelja Ponuditelj je stekao temeljem Ugovora o
kupoprodaji većinskog paketa dionica Izdavatelja, sklop­ljenog 13. ožujka 2006.
s Izidorom Sučićem, Suzanom Sučić, Ivanom Sučićem, Kristinom Sučić, Vesnom
Mijović Sučić, Željkom Krznarićem, Josipom Bašićem, Brankom Miovićem, Brankom
Josipovićem, Petrom Josipović, Milanom Zecom i trgovačkim društvom EURO
JAMSTVENIK d.o.o., Zagreb, Draškovićeva 58. To su ujedno i jedine dionice
Izdavatelja kojima Ponuditelj raspolaže.
IV/ Cijena po kojoj Ponuditelj nudi otkup dionica u ponudi za preuzimanje iznosi
215,82 kune po redovnoj dionici. Prema podacima dostupnima Agenciji i
dokumentaciji priloženoj uz Zahtjev za odobrenje objavljivanja ponude za
preuzimanje, najviša cijena po kojoj je Ponuditelj stekao dionice Izdavatelja s
pravom glasa u razdoblju od jedne godine prije dana objavljivanja ponude za
preuzimanje iznosi 215,82 kune po redovnoj dionici. Prema podacima Zagrebačke
burze d.d., Zagreb i Varaždinske burze d.d., Varaždin, dostavljenim na zahtjev
Agencije (u predmetu: klasa: 450-08/06-13/33), na Zagrebačkoj burzi d.d., Zagreb
u zadnja tri mjeseca prije nastanka obveze objavljivanja ponude za preuzimanje
nije bilo trgovanja dionicama Izdavatelja niti kroz trgovinski sustav niti putem
dražbi, dok je u istom razdoblju na Varaždinskoj burzi d.d., Varaždin ostvarena
prosječna cijena redovnim dionicama Izdavatelja u iznosu od 201,15 kuna po
dionici, te je utvrđeno da je cijena izražena u ponudi za preuzimanje u iznosu
od 215,82 kune po redovnoj dionici, utvrđena u skladu s odredbom članka 15.
stavci 3.-6. Zakona.
V/ Ponuditelj raspolaže sa 560.880 redovnih dionica Izdavatelja, a temeljni
kapital Izdavatelja podijeljen je na 738.000 redovnih i 109.720 povlaštenih
dionica, svaka u nominalnom iznosu od 100,00 kuna. Budući da se ponuda za
preuzimanje odnosi na redovne dionice Izdavatelja, novčana sredstva potrebno je
osigurati sukladno odredbi članka 9. stavak 1. Zakona, za plaćanje preostalih
176.710 redovnih dionica Izdavatelja, u iznosu od najmanje 38.137.552,20 kuna.
Uvidom u Garanciju br. 140139 koju je dana 12. travnja 2006. godine, u korist
svih dioničara Izdavatelja, izdala RAIFFEISENBANK AUSTRIA d.d., Zagreb,
Petrinjska 59, te Izmjene garancije od dana 9. lipnja i 14. kolovoza 2006.
godine, utvrđeno je da je rok važenja Garancije br. 140139, do 1. studenog 2006.
godine te da je Ponuditelj osigurao sredstva u iznosu 49.489.900,02 kune.
VI/ Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavak 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/16
Urbroj: 326-111/06-9
Zagreb, 7. rujna 2006.

Predsjednik Uprave
**Ante Samodol**, v. r.

Rješenje, NN 100/2006-2303
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)